તેમણે જણાવ્યું હતું કે, દેશમાં કોંગ્રેસનું શાસન ‘પોલીસી પેરાલીસીસ’નો યુગ હતો. યુવા, મહિલા, ખેડૂત, આદિવાસી, ગરીબ તેમજ શહેરી તથા ગ્રામીણ એમ તમામ વર્ગોમાં એક પ્રકારની નિરાશા છવાયેલી હતી. અબજો રૂપિયાના કૌભાંડોથી ખદબદતી કોંગ્રેસ સરકારની અનિર્ણાયકતા, પરિવારવાદ, રાષ્ટ્રવિરોધી તત્વોને પ્રોત્સાહન, દેશની આંતરિક તથા બાહ્ય સુરક્ષા પ્રત્યે ઘોર બેદરકારી, તુષ્ટિકરણ અને વોટબેંકની રાજનીતિ વગેરે જેવી બાબતોને લીધે સમગ્ર દેશની જનતા ત્રાહિમામ્ પોકારી ગઈ હતી. તેવાં સમયે દેશની જનતાએ નરેન્દ્રભાઈ મોદી અને ભાજપાની ‘સૌનો સાથ-સૌનો વિકાસ’, સુશાસન, રાષ્ટ્રવાદ અને વિકાસવાદની વાત પર વિશ્વાસ મૂક્યો અને દેશનું સુકાન સોંપ્યું. આજે જ્યારે મોદી સરકારને ચાર વર્ષ પૂર્ણ થયા છે ત્યારે દેશની જનતા તેમણે મૂકેલો વિશ્વાસ સાર્થક થયાનો સંતોષ અનુભવે છે.